Augstskolu un studiju programmu 
Novērtēšanas komisiju ekspertu izvēles principi.

				Pieņemti Akreditācijas komisijas
				sēdē 30.04.1997.

1. Latvijas augstskolas var ieteikt Novērtēšanas komisijas ekspertu kandidātus savas un citu augstskolu novērtēšanai.
2. Starp visiem Novērtēšanas komisijas ekspertiem vismaz vienam jābūt ar pieredzi savas vai citas valsts organizētā kvalitātes novērtēšanā.
3. Pieņemama pienākumu dalīšana Novērtēšanas komisijas ekspertu starpā, vadītājam uzņemoties atbildību par novērtēšanas metodiku, bet ekspertiem studiju programmai atbilstošajā zinātnes nozarē - par studiju programmas saturu. Ekspertiem zinātnes nozarē var nebūt pieredze savas vai citas valsts organizētā kvalitātes novērtēšanā.
Vadītājs var pārstāvēt jebkuru zinātnes nozari.
4. Ekspertus, kuriem nav augstākā savas valsts zinātniskā grāda, var izmantot, to īpaši pamatojot.
5. Novērtēšanas komisijas ekspertiem no ārvalstīm vēlami iepriekšēji kontakti ar Baltijas valstīm.
6. Ekspertiem no Lietuvas vai Igaunijas saskaņā ar 1995.gada 25. oktobrī parakstīto "Deklarāciju par nodomiem sadarboties augstākās izglītības kvalitātes novērtēšanā Baltijas valstīs" jāsaņem savas valsts par augstākās izglītības kvalitātes novērtēšanu atbildīgās institūcijas rekomendācija. Ekspertiem no citām ārvalstīm pietiekama arī viņu augstskolas, fakultātes vai darba vietas vadības rekomendācija.
7. Pirms lēmuma pieņemšanas par ekspertu apstiprināšanu augstskolu pārstāvjiem Augstākās izglītības kvalitātes novērtēšanas centra valdē jāsaskaņo savs viedoklis ar atbilstošo studiju programmu vadītājiem vai viņu pilnvarotajiem pārstāvjiem. AIKNC jāorganizē sanāksme viedokļu saskaņošanai, izziņojot sanāksmes laiku visiem atbilstošo studiju programmu vadītājiem vai to pilnvarotajiem pārstāvjiem ne mazāk kā vienu nedēļu iepriekš.
8. AIKNC valdes un Akreditācijas komisijas sēdēs, kad tiek apspriesti novērtēšanas un akreditācijas jautājumi, ir tiesības piedalīties juridisko personu dibināto (privāto) augstskolu pārstāvjiem.

Akreditācijas komisijas 
sēdes vadītāja 					Līga Jermolajeva